Vaikka vihreiden Haavisto-lisä on käytetty loppuun, pääministeripuolue keskusta on jo iskuetäisyydellä. Asia käy ilmi tuoreesta puoluekannatuskyselystä.

Iltalehden Juha Jaakkonen ja Juha Ristamäki keskustelevat uusimmasta puolueiden kannatusmittauksesta.

Alma Median tuore puoluekannatuskysely tuo lisää pohdittavaa tänä viikonloppuna Tallinnaan vaalikampanjan avausristeilylle suuntaavalle keskustaväelle.

Alman edellisessä kyselyssä keskusta sai hetkellisen torjuntavoiton nousemalla pienen nykäyksen ylöspäin, mutta nyt kansan mielipidekyyti on karumpaa: keskusta on tipahtanut ensimmäisen kerran tuoreimpien Alma-kyselyiden aikana alle 15 prosentin kannatukseen.

Juha Sipilän johtaman keskustan suosio on nyt 14,4 prosenttia. JUHA METSO / AOP

Keskustan suosio on nyt 14,4 prosenttia. Pudotusta edelliseen mittaukseen on 1,1 prosenttiyksikköä. Luku on Alma-kyselyn suurin yksittäinen muutos.

Kevään 2015 eduskuntavaaleissa keskusta nousi suurimmaksi puolueeksi 21,1 prosentin kannatuksella.

Juttu jatkuu grafiikan jälkeen.

SDP suosituin

Alman kyselyssä kysyttiin: ”Seuraavat eduskuntavaalit järjestetään vuonna 2019. Jos eduskuntavaalit järjestettäisiin juuri nyt, niin mitä puoluetta tai ryhmittymää ja sen ehdokasta äänestäisit?”

Suurin osa vastaajissa nimesi edelleen SDP:n, joka jatkaa suosituimpana puolueena viime aikojen alamäkensä pysäyttäneenä.

Vielä syyskuussa demareiden kannatus oli yli 22 prosenttia. Kannatuslukema ehti valahtaa jo 20,7 prosenttiin, mutta nyt demareita äänestäisi tasan 21 prosenttia.

Vaalien suurimman puolueen paikasta ja samalla pääministerin salkusta tiukasti taisteleva kokoomus on nyt reilun prosenttiyksikön päässä demareista 19,7 prosentin kannatuksellaan. Kokoomuksen kannatuslukema ei Alman kyselyissä ole juurikaan heilahdellut.

Teksti jatkuu kuvan jälkeen.

Sanna Marin sijaistaa SPD-johtaja Antti Rinnettä sairausloman aikana. KIMMO BRANDT / COMPIC

PS nousussa

Vihreiden tuoreen puheenjohtajan Pekka Haaviston mukanaan tuoma mahdollinen lisäkannatus on käytetty loppuun, sillä vihreät on jymähtänyt tasan 13 prosenttiin. Eroa edelliseen kyselyyn 0,1 prosenttiyksikköä.

Oppositiopuolue vihreiden ja pääministeripuolue keskustan välissä on enää 1,4 prosenttiyksikön kannatusero.

Keskinäistä kisaansa käyneillä perussuomalaisilla ja vasemmistoliitolla tilanne alkaa selkeytyä: vasemmistoliiton (8,9 %) kannatus menee tasaisesti alaspäin ja perussuomalaisilla (9,9 %) vastaavasti ylöspäin. Vielä syyskuussa vasemmistoliitto oli selvästi perussuomalaisia suositumpi, mutta nyt eroa on perussuomalaisten hyväksi tasan yksi prosenttiyksikkö.

Pienemmissä puolueissa kristillisdemokraatit ja RKP ovat käytännössä tasoissa, sillä kristilliset on ensi kertaa Alman tuoreimmissa kyselyissä noussut yli neljän prosentin kannatukseen.

Sinisille Alman kysely antaa tällä kertaa 2,1 prosentin kannatuksen.

Ryhmä ”muut”, johon kuuluu muun muassa Paavo Väyrysen seitsemän tähden liike -puolue sekä Hjallis Harkimon Liike Nyt, keräsi 2,5 prosentin yhteiskannatuksen.

RKP:lle uskolliset

Alma-kyselyn perusteella RKP:llä on kaikkein uskollisimmat kannattajat.

67 prosenttia RKP:ta kannattaneista piti varmana sitä, että myös äänestää puoluetta. Sen sijaan vain 32 prosenttia vihreiden kannattajista äänestäisi vihreitä varmuudella.

Puoluekannan varmuus paranee vanhempiin ikäryhmiin mentäessä.

Vihreillä on kuitenkin imua myös muista puolueista, sillä Alma-kyselyyn vastanneista kokoomuksen kannattajista 22 prosenttia, SDP:n kannattajista 34 ja vasemmistoliiton kannattajista peräti 42 prosenttia ilmoitti voivansa harkita myös vihreiden äänestämistä.

Kristillisdemokraattien kannattajista hieman yli viidennes voisi harkita perussuomalaisten äänestämistä.